Anders Bærtelsen har sat sin underskrift på en ny kontrakt, der gælder frem til sommeren 2021.

AaB har sikret sig, at en af klubbens lokale talenter bliver i klubben 2,5 år endnu. Det står klart, efter 18-årige Anders Bærtelsen har skrevet under på en ny kontrakt, der binder ham til klubben frem til 30. juni 2021. Anders Bærtelsen har gjort sig som anfører op U19-landsholdet, og han fik debut på AaBs superligamandskab som 17-årig, da han i april sidste år spillede mod FC Midtjylland. - Anders Bærtelsen er en dygtig spillende midterforsvarer med en god fod og et godt overblik, og det er særdeles glædeligt, at vi nu også har ham sikret på en kontrakt, der gælder ind i hans seniorkarriere, fortæller AaBs sportsdirektør Allan Gaarde på Aabsport.dk Anders Bærtelsen startede med at spille fodbold i Støvring, men allede som U12-spiller, skiftede han til AaB. - Potentialet hos Anders er stort, og han skal da også deltage på vores kommende træningslejr i Tyrkiet sammen med Lukas Klitten, Oliver Klitten og Mikkel Kaufmann, der også stadig er U/19-spillere, fortæller Allan Gaarde. Anders Bærtelsen har spillet 28 kampe for Danmarks U-landshold.